PROJEKTS

LATVIJAS REPUBLIKAS MINISTRU KABINETS

2016. gada \_\_\_\_\_\_\_\_\_\_\_\_\_\_ Noteikumi Nr. \_\_\_

Rīgā (prot. Nr. \_\_.§)

**Kārtība, kādā pašvaldībām 2016. gadā piešķir valsts budžeta dotāciju Valsts un pašvaldību vienoto klientu apkalpošanas centru tīkla uzturēšanai**

Izdoti saskaņā ar likuma

„Par valsts budžetu 2016. gadam” 55. pantu

**I. Vispārīgie jautājumi**

1. Noteikumi nosaka kārtību, kādā Vides aizsardzības un reģionālās attīstības ministrija (turpmāk – ministrija) budžeta programmas 30.00.00 “Pašvaldību attīstības nacionālie atbalsta instrumenti” ietvaros paredzētās apropriācijas apmērā piešķir pašvaldībām valsts budžeta dotāciju Valsts un pašvaldību vienoto klientu apkalpošanas centru tīklu (turpmāk – vienotie klientu apkalpošanas centri) uzturēšanai 2016. gadā.
2. Ministrija centralizēti nodrošina vienotā klientu apkalpošanas centru tīkla atpazīstamības aktivitātes (piem. viedkaršu lasītāju izgatavošana, plakātu izgatavošanu, bukletu sagatavošanu, izdošanu u.c.) un sabiedriskās domas pētījuma veikšanu, šim mērķim paredzot finansējumu 7771.00 *euro* apmērā no budžeta programmas 30.00.00 “Pašvaldību attīstības nacionālie atbalsta instrumenti” ietvaros piešķirtās valsts budžeta dotācijas.
3. Lai nodrošinātu vienoto klientu apkalpošanas centru darbībai nepieciešamo pakalpojumu vadības sistēmas uzturēšanu, valsts budžeta dotāciju Ventspils pilsētas domei piešķir noteiktā apmērā, atbilstoši šo noteikumu 1. pielikumam, kas izlietojami saskaņā ar noslēgto līgumu starp Vides aizsardzības un reģionālās attīstības ministriju un Ventspils pilsētas domi.

**II. Valsts budžeta dotācijas aprēķināšanas un piešķiršanas kārtība**

1. Vienotajā klientu apkalpošanas centrā nodarbināto atlīdzības fonda nodrošināšanai tiešajām personāla attiecināmajām izmaksām valsts budžeta dotācija piešķirama šādā apmērā:
	1. Pašvaldībām, kurās ir vairāk nekā 20 000 iedzīvotāju, – 1 000 *euro* mēnesī.
	2. Pašvaldībām, kurās ir no 10 001 līdz 20 000 iedzīvotāju, – 700 *euro* mēnesī.
	3. Pašvaldībām, kurās ir līdz 10 000 iedzīvotāju, – 500 *euro* mēnesī.
2. Atlīdzība vienoto klientu apkalpošanas centru nodarbinātajiem piešķirama, nepārsniedzot noteikto apmēru, neatkarīgi no iesaistīto darbinieku skaita.
3. Valsts budžeta dotācijas aprēķināšanai netiešās izmaksas nosaka 15% apmērā no tiešajām personāla attiecināmajām izmaksām. Izmantojot šo metodi, netiešās izmaksas tiek matemātiski aprēķinātas kā 15% no attiecināmajām tiešajām personāla izmaksām (formula: netiešās izmaksas = tiešās personāla attiecināmās izmaksas x 15%).
4. Uzturēšanas netiešās atbalstāmās izmaksas attiecināmas:
	1. Vienoto klientu apkalpošanas centru personāla kancelejas preces, biroja piederumi un biroja aprīkojuma noma.
	2. Vienoto klientu apkalpošanas centru personāla telpu noma un īre, komunālie maksājumi un telpu uzturēšanas izmaksas (tai skaitā iestādes koplietošanas telpu un koplietošanas resursu izmantošanas izmaksu proporcionāla segšana).
	3. Vienoto klientu apkalpošanas centru personāla sakaru, interneta, IT uzturēšanas izmaksas un pasta pakalpojumu izmaksas.
	4. citas izmaksas, kas nav iekļautas vienoto klientu apkalpošanas centru tiešajās attiecināmajās izmaksās, bet ir nepieciešamas darbību rezultātu sasniegšanai.
5. Valsts budžeta dotāciju Balvu novada, Smiltenes novada un Tukuma novada vienoto klientu apkalpošanas centru uzturēšanas izdevumiem piešķir, ņemot vērā noslēgtos līgumus starp Vides aizsardzības un reģionālās attīstības ministriju un Balvu novada pašvaldību, Smiltenes novada pašvaldību un Tukuma novada pašvaldību.
6. Valsts budžeta dotāciju pašvaldībai piešķir vienotā klientu apkalpošanas centra darbības nodrošināšanai (uzturēšanas un nodarbināto atlīdzības izdevumi) atbilstoši šo noteikumu 1. pielikumam.
7. Valsts budžeta dotāciju ministrija pārskaita pašvaldībai 10 darba dienu laikā pēc Ministru kabineta noteikumu publicēšanas oficiālajā izdevumā “Latvijas Vēstnesis” uz pašvaldības norēķinu kontu, kas atvērts Valsts kasē.

**III. Valsts budžeta** **dotācijas izlietošanas uzraudzība**

1. Pašvaldība ir atbildīga par piešķirtās valsts budžeta dotācijas izlietojumu atbilstoši šo noteikumu 9. punktā minētajam mērķim un atsevišķu grāmatvedības uzskaites nodrošināšanu izdevumiem, ka saistīti ar vienotā klientu apkalpošanas centra darbības uzturēšanu.
2. Piešķirtās valsts budžeta dotācijas izlietošanu uzrauga ministrija.
3. Pašvaldība 30 darbdienu laikā pēc valsts budžeta finansējuma izlietošanas iesniedz ministrijā pārskatu par 2016. gadā piešķirtās valsts budžeta dotācijas izlietojumu vienoto klientu apkalpošanas centru uzturēšanai, saskaņā ar 2.pielikuma 1. punktu.
4. Ventspils pilsētas dome 30 darbdienu laikā pēc valsts budžeta finansējuma izlietošanas iesniedz ministrijā pārskatu par 2016. gadā piešķirtās valsts budžeta dotācijas izlietojumu vienoto klientu apkalpošanas centru pakalpojumu vadības sistēmas nodrošināšanai saskaņā ar 2.pielikuma 2. punktu.
5. Ministrija apkopo pašvaldību iesniegtos pārskatus, pārbauda pārskatu atbilstību piešķirtās valsts budžeta dotācijas izlietojumam un izlases kārtībā pašvaldībās pārbauda piešķirto valsts budžeta dotāciju izlietojumu.
6. Valsts budžeta dotāciju, kas nav izlietota atbilstoši paredzētajiem mērķiem, atmaksā saskaņā ar Ministru kabineta 2010. gada 28. decembra noteikumiem Nr. 1220 "[Asignējumu piešķiršanas un izpildes kārtība](http://likumi.lv/ta/id/223614-asignejumu-pieskirsanas-un-izpildes-kartiba)".

Ministru prezidents M. Kučinskis

Vides aizsardzības

un reģionālās attīstības ministrs K. Gerhards

Iesniedzējs:

Vides aizsardzības un

reģionālās attīstības ministrs K. Gerhards

Vīza:

valsts sekretāra p. i.

valsts sekretāra vietniece E.Turka

02.03.2016 12:08

N.Lauskis, 67026945,

normunds.lauskis@varam.gov.lv